Niskahartiaseutuun ja päänalueelle keskittyvä hierontamuoto on stressiä lievittävä, miellyttävä rentouttava ja tasapainottava hierontahoito, jossa käsitellään hartioiden, olka- ja käsivarsien, niskan, päänahan, korvien sekä kasvojen alueita istuessasi. Päähieronnan elementtejä voidaan yhdistää myös hoitopöydällä tehtävään hierontaan. Hieronta toteutetaan yleensä ilman väliainetta (öljyä) ja edellä mainittuja alueita käydään läpi soveltuvin ottein vaatteiden päältä hieroen. Päähieronta voi olla joko rentouttavampaa tai hoidollisempaa. Intialainen päähieronta on toimiva yhdistelmä itämaista ja länsimaista terveydenhoitoa. Intialainen päähieronta on vuosituhansia vanha Ayurvedinen hoitomuoto, joka sopii kaikenikäisille, niin miehille kuin naisillekin. Länsimaisen intialaisen päähieronnan kehitti lapsuudestaan asti näkövammainen osteopaatti ja hieroja Narendra Mehta opiskeltuaan ensin Englannissa fysioterapiaa ja palattuaan sitten takaisin Intiaan. Hän halusi kehittää päähieronnasta länsimaiseen makuun sopivamman, yhdistäen perinteiseen intialaiseen päähierontaan otteita klassisesta hieronnasta ja osteopatiasta.